[pic] | KOMISIJA EVROPSKIH SKUPNOSTI |

Bruselj, 14.4.2005

KOM(2005) 136 končno

2005/0051 (CNS)

Predlog

DIREKTIVA SVETA

o spremembi Direktive 77/388/EGS o skupnem sistemu davka na dodano vrednost glede obdobja, v katerem se uporablja najnižja splošna stopnja

(predložena s strani Komisije)

OBRAZLOŽITVENI MEMORANDUM

1. Druga alinea člena 12(3)(a) Direktive 77/388/EGS[1] določa, da Svet na predlog Komisije po posvetovanju z Evropskim parlamentom in Ekonomsko-socialnim svetom soglasno odloči o višini splošne stopnje davka na dodano vrednost.

2. Ta določba spada v okvir iz člena 93 Pogodbe ES, ki določa, da Svet sprejema določbe o usklajevanju zakonodaj o prometnih davkih, če je to usklajevanje potrebno za zagotovitev vzpostavitve in delovanja notranjega trga. Zato je bila določitev splošne stopnje vedno nujna.

3. Zaradi vzpostavitve notranjega trga januarja 1993 je Komisija predložila predloge za uvedbo dokončne ureditve uskladitve davkov. Kar zadeva stopnje je najprej predlagala usklajeno davčno strukturo z dvema kategorijama stopenj in približevanje v obsegu stopenj, ki jih uporabljajo države članice.

4. Ker predlogov Komisije ni bilo mogoče sprejeti pred 1. januarjem 1993, je Svet odločil, da bo sprejel prehodno ureditev. Glede stopenj je sprejel Direktivo 92/77/EGS[2], ki določa približevanje stopenj.

5. Ta direktiva je z uvedbo ureditve najnižje stopnje določila, da od 1. januarja 1993 do 31. decembra 1996 splošna stopnja ne sme biti nižja od 15 %. Ta določba je bila trikrat podaljšana in se izvaja do 31. decembra 2005.

6. Za zagotovitev ohranjanja dosežene ravni uskladitve stopenj je Komisija dvakrat predložila predloge[3], ki so določili splošno stopnjo v obsegu, za katerega je bil določen prag 15 % in zgornja meja 25 %. Ta obseg izvira iz stopenj, uveljavljenih v državah članicah, saj je raven splošne stopnje, ki se uporablja, vedno med 15 % in25 %.

7. Te predloge približevanja stopenj, ki temeljijo na določitvi obsega za določanje splošne stopnje, je Svet[4] v obeh primerih spremenil s tem, da je ohranil samo načelo najnižje stopnje s sklicevanjem na prag 15 %, primerljiv z ureditvijo, ki jo uvaja direktiva iz leta 1992.

8. Leta 2000 je Komisija v skrbi, da kratkoročno izboljša delovanje notranjega trga, sprejela strategijo[5], ki se uporablja v več fazah in ima štiri glavne cilje, in sicer poenostavitev in posodobitev obstoječih pravil, bolj enotno uporabo trenutno veljavnih določb in novo izvedbo upravnega sodelovanja. Prednostne naloge strategije DDV so bile zajete v pregledu in posodobitvi iz leta 2003[6].

9. Ta strategija je bila sprejeta na podlagi ugotovitve, da je zaradi zadržanosti držav članic malo verjetno, da bo v bližnji prihodnosti dosežen znaten napredek pri skupnem sistemu DDV, ki temelji na obdavčevanju v državi članici porekla. Glavni cilj strategije je bil, da se v Svetu omogoči nov zagon za kratkoročno izvedbo dejanske in nujne izboljšave ureditve obdavčevanja, ki je bila takrat v veljavi, ne da bi postavili pod vprašaj samo zamisel dokončne ureditve obdavčevanja v državi članici porekla, kar je dolgoročni cilj Skupnosti.

10. Vendar bi v tem obdobju bilo treba preprečiti, da naraščajoča razlika med splošnimi stopnjami DDV, ki jih uporabljajo države članice, ne pripelje do strukturnih neskladij v Uniji in do izkrivljanja konkurence v nekaterih sektorjih dejavnosti. Komisija je tako, ne da bi predlagala obseg, sprejela predlog za podaljšanje obdobja izvajanja najnižje splošne stopnje, ki je 15 %, do 31. decembra 2005. Svet je ta predlog brez dopolnitev sprejel 19. januarja 2001.

11. Širitev Evropske unije z desetimi novimi članicami 1. maja 2004, kar zadeva splošno stopnjo, ni spremenila stanja. Tako se ta v 25 državah članicah še vedno giblje med 15 % in 25 %. Stopnja 15 % se uporablja v dveh državah članicah (CY in LU), stopnja 25 % pa v treh državah članicah (DK, HU in SE).

12. V teh okoliščinah se zdi primerno začasno ohraniti načelo najnižje ravni splošne stopnje, ki je trenutno 15 %, in predlagati podaljšanje veljavne zakonodaje.

13. Obdobje uporabe te stopnje iz člena 12(3)(a) Direktive 77/388/EGS se izteče 31. decembra 2005, namen tega predloga pa je omogočiti Svetu, da to obdobje uporabe najnižje ravni splošne stopnje podaljša. Prag splošne stopnje je tako za obdobje pet let, od 1. januarja 2006 do decembra 2010, določen na 15 %.

Pripombe k členom

Člen 1

Prvi odstavek predlaga, da se sedanja najnižja raven splošne stopnje davka na dodano vrednost, ki je v različnih državah članicah določena na 15 %, podaljša od 1. januarja 2006 do 31. decembra 2010.

Odstavek 2 določi, da se obdobje predlagane najnižje ravni splošne stopnje izteče 31. decembra 2010. Ta določba bo pregledana, saj mora Svet o predlogu Komisije glede ravni splošne stopnje, ki bo veljala po tem datumu, odločiti najkasneje do 31. decembra 2010.

Členi od 2 do 4

Ti členi določajo ukrepe ob začetku veljavnosti direktive.

2005/0051 (CNS)

Predlog

DIREKTIVA SVETA

o spremembi Direktive 77/388/EGS o skupnem sistemu davka na dodano vrednost glede obdobja, v katerem se uporablja najnižja splošna stopnja

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 93 Pogodbe,

ob upoštevanju predloga Komisije[7],

ob upoštevanju mnenja Evropskega parlamenta[8],

ob upoštevanju mnenja Evropskega ekonomsko-socialnega odbora [9],

ob upoštevanju naslednjega:

(1) Druga alinea člena 12(3)(a) Šeste Direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero[10] določa, da Svet odloči o višini splošne stopnje, ki se uporablja po 31. decembru 2005.

(2) Splošna stopnja davka na dodano vrednost, ki trenutno velja v državah članicah skupaj z mehanizmi prehodne ureditve, zagotavlja sprejemljivo delovanje te ureditve. Vendar pa je treba preprečiti, da naraščajoča razlika med splošnimi stopnjami DDV, ki jih uporabljajo države članice, ne pripelje do strukturnih neskladij v Skupnosti in do izkrivljanja konkurence v nekaterih sektorjih dejavnosti.

(3) Zato je primerno, da se ohrani trenutno najnižjo raven 15 % za splošno stopnjo za drugo obdobje, dovolj dolgo za nadaljevanje izvajanja strategije poenostavitve in posodobitve zakonodaje Skupnosti, ki trenutno velja glede DDV, kakor je zapisano v sporočilih Komisije z dne 7. junija 2000[11] in 20. oktobra 2003[12].

(4) Zato je treba ustrezno spremeniti Direktivo 77/388/EGS –

SPREJEL NASLEDNJO DIREKTIVO:

Člen 1

Prva in druga alinea člena 12(3)(a) Direktive 77/388/EGS se nadomestita z naslednjim besedilom:

„Splošno stopnjo davka na dodano vrednost določi vsaka država članica kot odstotek od davčne osnove in je enaka za dobavo blaga ter za opravljanje storitev. Od 1. januarja 2006 do 31. decembra 2010 splošna stopnja ne sme biti nižja od 15 %.

Svet v skladu s členom 93 Pogodbe odloči o višini splošne stopnje, ki se bo uporabljala po 31. decembru 2010.

Člen 2

1. Države članice sprejmejo zakonske in upravne določbe ter predpise, ki so potrebni za uskladitev s to direktivo najkasneje do 1. januarja 2006. O tem takoj obvestijo Komisijo.

Države članice se v teh sprejetih določbah sklicujejo na to direktivo ali pa sklicevanje nanjo navedejo ob njihovi uradni objavi. Način sklicevanja določijo države članice.

2. Države članice sporočijo Komisiji besedila predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropske unije .

Člen 4

Ta direktiva je naslovljena na države članice.

V Bruslju,

Za Svet

Predsednik

[1] UL L 145, 13. 6. 1977, str. 1. Direktiva, kakor je bila nazadnje spremenjena z Direktivo 2004/66/ES (UL L 168, 1.5.2004, str. 35).

[2] Direktiva 92/77/EGS (UL L 316, 31.10.1992, str.1).

[3] COM(95)731 (UL C 73, 13.3.1996, str. 22) in COM(1998)693 (UL C 409, 30.12.1998, str.13).

[4] Direktiva Sveta 96/95/ES z dne 20. decembra 1996 (UL L 338, 28.12.1996, str. 89) in Direktiva Sveta 1999/49/ES z dne 25. maja 1999 (UL L 139, 2.6.1999, str.27).

[5] COM(2000) 348 konč. Sporočilo Komisije o strategiji za izboljšanje delovanja sistema DDV v okviru notranjega trga.

[6] COM(2003) 614 konč. Sporočilo Komisije. Pregled in posodobitev prednostnih nalog strategije DDV.

[7] UL C […], […], str. […].

[8] UL C […], […], str. […].

[9] UL C […], […], str. […].

[10] UL L 145, 13.6.1977, str. 1. Direktiva, kakor je bila nazadnje spremenjena z Direktivo 2004/66/ES (UL L 168, 1.5.2004, str. 35).

[11] COM(2000) 348 konč.

[12] COM(2003) 614 konč.